b'\n_START_ARTICLE_\nFederacija\n_START_SECTION_\nFederacija ir kitos valstyb\xc4\x97s formos\n_START_PARAGRAPH_\nFederacin\xc4\x97 valstyb\xc4\x97 yra tarp dviej\xc5\xb3 prie\xc5\xa1ing\xc5\xb3 valstyb\xc4\x97s organizavimo poli\xc5\xb3 \xe2\x80\x93 unitarin\xc4\x97s valstyb\xc4\x97s ir konfederacijos._NEWLINE_Unitarin\xc4\x97 valstyb\xc4\x97 sudaro viening\xc4\x85 socialin\xc4\xaf jungin\xc4\xaf, kuriame tautos, teritorijos ir vald\xc5\xbeios elementai pasirei\xc5\xa1kia ai\xc5\xa1kiomis formomis ir nesikartoja. Ji gali b\xc5\xabti centralizuota ir decentralizuota, kai dalis valstybini\xc5\xb3 funkcij\xc5\xb3 deleguojama teritoriniams vienetams, kurie n\xc4\x97ra \xc4\xafjungti \xc4\xaf centrin\xc4\x97s vald\xc5\xbeios hierarchij\xc4\x85, ta\xc4\x8diau savo veiklos teis\xc4\x97tumo po\xc5\xbei\xc5\xabriu yra valstybin\xc4\x97s vald\xc5\xbeios pri\xc5\xbei\xc5\xabrimi._NEWLINE_Kategori\xc5\xa1kai prie\xc5\xa1inga unitarinei valstybei yra konfederacija, t. y. toks dviej\xc5\xb3 ar keli\xc5\xb3 valstybi\xc5\xb3 blokas ar junginys, kuris pats naujos valstyb\xc4\x97s nesudaro, o visa jo kompetencija ir vie\xc5\xa1oji galia jam yra susijungusi\xc5\xb3 valstybi\xc5\xb3 deleguota j\xc5\xb3 susitarimu. I\xc5\xa1 principo jos sudarymas, \xc4\xaf\xc4\x97jimas \xc4\xaf j\xc4\x85 ir jos likvidavimas bei i\xc5\xa1\xc4\x97jimas i\xc5\xa1 jos yra laisvas, suvar\xc5\xbeytas tik sutarties s\xc4\x85lygomis. Tokios valstybi\xc5\xb3 \xe2\x80\x9edraugijos\xe2\x80\x9c yra prie\xc5\xa1karin\xc4\x97 Taut\xc5\xb3 S\xc4\x85junga, \xc4\xafvair\xc5\xabs regioniniai valstybi\xc5\xb3 dariniai._NEWLINE_Tarpin\xc4\x99 mi\xc5\xa1ri\xc4\x85 form\xc4\x85 tarp unitarin\xc4\x97s valstyb\xc4\x97s ir konfederacijos sudaro federacija. \xc4\x8cia randame dvilyp\xc4\x99 valstybin\xc4\x99 strukt\xc5\xabr\xc4\x85: vir\xc5\xa1utin\xc4\x99, kuri\xc4\x85 sudaro vieninga federacin\xc4\x97 centro valstyb\xc4\x97 ir apatin\xc4\x99, kuri\xc4\x85 sudaro sufederuotos pamatin\xc4\x97s valstyb\xc4\x97l\xc4\x97s, federacijos nariai (valstijos, kantonai, \xc5\xbeem\xc4\x97s). Federacij\xc4\x85 galima vadinti s\xc4\x85jungine valstybe (Bundesstaat), o konfederacij\xc4\x85 \xe2\x80\x93 valstybi\xc5\xb3 s\xc4\x85junga (Staatenbund). Konfederacija yra tiktai keli\xc5\xb3 valstybi\xc5\xb3 s\xc4\x85junga, kuri pati valstyb\xc4\x97s nesudaro; federacija, kad ir s\xc4\x85jungin\xc4\x97, vis d\xc4\x97lto jau pati yra valstyb\xc4\x97. Federacijoje kaip mi\xc5\xa1rioje formoje visuomet yra \xc5\xa1iek tiek unitarizmo ir \xc5\xa1iek tiek konfederacijos. Federacijos nariai u\xc5\xbeima tarpin\xc4\x99 viet\xc4\x85 tarp autonomin\xc4\x97s provincijos decentralizuotoje unitarin\xc4\x97je valstyb\xc4\x97je ir konfederacin\xc4\x97s s\xc4\x85jungos nario, prilygdami arba besiartindami prie vienos ar kitos, ta\xc4\x8diau niekuomet savo konstitucine pad\xc4\x97timi su jais nesutapdami. Visai federacijoje veikian\xc4\x8diai teisei vie\xc5\xa1patauja federalin\xc4\x97 centro konstitucija. Jai yra subordinuoti federacijos nariai ir j\xc5\xb3 teis\xc4\x97._NEWLINE_Paprastai federacini\xc5\xb3 valstybi\xc5\xb3 parlamentas sudaromas i\xc5\xa1 dviej\xc5\xb3 r\xc5\xabm\xc5\xb3, kuri\xc5\xb3 vieneri sudaromi i\xc5\xa1 federacijos subjekt\xc5\xb3 renkam\xc5\xb3 atstov\xc5\xb3. Be to, federacijos nariai vienaip ar kitaip dalyvauja ir kei\xc4\x8diant bei papildant federalin\xc4\x99 konstitucij\xc4\x85. Tai yra i\xc5\xa1laikyta nuosekliose federacijose, tokiose kaip JAV ir \xc5\xa0veicarija._NEWLINE_Paprastai federacijos nariai yra lyg\xc5\xabs ir naudojasi vienodomis teis\xc4\x97mis, kurios nepriklauso nuo j\xc5\xb3 teritorijos didumo, pilie\xc4\x8di\xc5\xb3 skai\xc4\x8diaus, j\xc5\xb3 politinio ar socialinio vaidmens ir svarbos (simetri\xc5\xa1ka federacija). Atskirais atvejais atskiri federacijos subjetai turi didesn\xc4\x99 kompetencij\xc4\x85 nei kiti (asimetri\xc5\xa1ka federacija). Da\xc5\xbeniausiai tokie i\xc5\xa1skirtiniai federacijos subjektai i\xc5\xa1 likusi\xc5\xb3j\xc5\xb3 i\xc5\xa1skiriami tautiniu, religiniu, regioniniu ar kult\xc5\xabriniu pagrindu._NEWLINE_Federacijoje centro kompetencija yra atributyvin\xc4\x97, o federacijos nari\xc5\xb3 \xe2\x80\x93 bendroji. Tai yra federacijos nari\xc5\xb3 kompetencijai priklauso visi klausimai, i\xc5\xa1skyrus tuos kurie yra ai\xc5\xa1kiai perleisti centro kompetencijai federacin\xc4\x97je konstitucijoje.'